Николас Гийен
Кръчми

Превод от испански: Никола Инджов, 1998

chitanka.info

Обичам

крайбрежните механи и кръчми,

там се пие и се приказва само,

за да се пие и да се приказва.

Там идва за свойта си чаша

Хуан Никой и с него са там

Хуан Сърдитият, Хуан Бръсначът,

Хуан Голямоносият, Хуан

Тъпунгерът, дори

Хуан само Хуан.

Там бушува

другарството като вълна, там

и поздравът е като грижа — „Как си, ей?“

На кожа щавена и ром мирише,

на риба и на риза потна,

просната да съхне там.

Ако ме търсиш — там ще ме намериш,

дали в „Хавана“, дали в „Опорто“,

дали в „Шанхай“ — все там съм аз.

При хората обикновени,

които за едната чаша

и за едната дума

населяват

крайбрежни механи и кръчми.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.